Broj: 711-I-222-P-116-21/23-02-17

Zagreb, 9. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave mogućeg sukoba interesa podnesene protiv **dužnosnika Gordana Jandrokovića, predsjednika Hrvatskog sabora,** na 185. sjednici, održanoj 9. rujna 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Gordana Jandrokovića, predsjednika Hrvatskog sabora, neće se pokrenuti, stoga što nije utvrđeno da bi došlo do povrede odredbi članaka 8. i 9. ZSSI/11-a u svezi s odredbom članka 27. ZSSI/11-a u odnosu na nekretnine upisane u zk.ul. br. ……, k.o. Grad Zagreb, i to:**

* **vrta površine 90 m2, jer je dužnosnik u napomeni izvješća o imovinskom stanju od 8. veljače 2016. naveo podatak da je suvlasnik vrta navedene površine, te**
* **dva skladišna prostora površine od 2,38 m2 i 7,20 m2, jer je zbroj njihovih površina manji od 10% od površine prijavljenog stana kojem su pripadak (podatak o suvlasništvu nad ovim nekretninama dužnosnik je naveo u napomeni izvješća od 4. kolovoza 2020.).**

Obrazloženje

U Povjerenstvu je pod brojem 711-U-889-Rp-16/20-01-16 dana 18. veljače 2020. zaprimljena neanonimna prijava mogućeg sukoba interesa podnesena protiv dužnosnika Gordana Jandrokovića, predsjednika Hrvatskog sabora, povodom koje se vodi predmet Rp-16/21.

U prijavi se navodi da dužnosnik uz stan raspolaže i vrtom površine 90 m2, koji nije naveo u izvješću o imovinskom stanju, odnosno ističe se kako je u napomeni izvješća podnesenog u veljači 2016. povodom promjene u imovini naveo vrt koji ne navodi u kasnije podnesenim izvješćima.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni Zakon stupio je na snagu 25. prosinca 2021.

S obzirom da je u predmetu P-116/21 prijava u povodu koje je proveden postupak redovite provjere zaprimljena prije stupanja ZSSI/21-a na snagu, isti je dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 3. ZSSI/11-a propisano je da je su predsjednik i potpredsjednici Hrvatskoga sabora dužnosnici u smislu odredbi navedenog Zakona, stoga je dužnosnik Gordan Jandroković povodom obnašanja dužnosti predsjednika Hrvatskog sabora dužan pridržavati se odredbi navedenog Zakona.

Povodom navedene neanonimne prijave, Povjerenstvo je provelo postupak redovite provjere podataka iz podnesenih izvješća o imovinskom stanju dužnosnika Gordana Jandrokovića, podnesenih u razdoblju od 08. veljače 2016. do 04. kolovoza 2020.

U izvješću o imovinskom stanju dužnosnika od 08. veljače 2016. naznačeni su podaci o sljedećim nekretninama:

* stan u Zagrebu, na adresi …………, površine 149,80 m2, koji je upisan u k.o. Grad Zagreb, zk. ul. …….., vlasništvo dužnosnika i bračnog druga dužnosnika, približne tržišne vrijednosti od 2.000.00,00 kuna, stečen kupnjom iz primitaka ostvarenih od nesamostalnog rada, od imovine i imovinskih prava, prodajom imovine, nasljedstvom i zaduženjem kod banke (kreditom), te
* garaža u Zagrebu, na adresi ………., površine 15,80 m2, koji je upisan u k.o. Grad Zagreb, zk. ul. ………, vlasništvo dužnosnika i bračnog druga dužnosnika, približne tržišne vrijednosti od 100.00,00 kuna, stečen kupnjom iz primitaka ostvarenih od nesamostalnog rada, od imovine i imovinskih prava, prodajom imovine, nasljedstvom i zaduženjem kod banke (kreditom).

Dužnosnik je u napomeni navedenog izvješća naveo kako u obrascu ne postoji mogućnost definiranja kako se uz stan (koji je prethodno naveden u predviđenu rubriku izvješća) nalazi pripadajuća terasa i vrt od cca 90,00 m2, zbog čega je to naznačeno u napomeni izvješća.

Dužnosnik Gordan Jandroković je u kasnije podnesenim izvješćima o imovinskom stanju dužnosnika, i to od 1. travnja 2016., povodom ispravka podataka 7. studenog 2016., povodom prestanka obnašanja dužnosti i povodom stupanja na dužnost, 26. svibnja 2017., povodom prestanka obnašanja dužnosti i povodom stupanja na dužnost, 21. prosinca 2018., povodom ispravka podataka, 18. lipnja 2019., povodom promjene, 22. siječnja 2020., povodom promjene, te 29. srpnja 2020., povodom ponovnog imenovanja/izbora na istu dužnost, u napomeni izvješća ispustio, odnosno nije ponavljao naznaku terase i vrta kao pripatka nekretnini - stanu, što je učinio u izvješću o imovinskom stanju dužnosnika od 08. veljače 2016.

Međutim, dužnosnik je u izvješću o imovinskom stanju dužnosnika od 04. kolovoza 2020., podnesenim sa svrhom ispravka podataka, naznačio kako je sa suprugom suvlasnik stana površine 149,80 na adresi u Zagrebu, ……………, upisane u zk.ul.br. …….., k.o. Grad Zagreb, te garaže površine 15,80 m2 upisane i isti zk uložak.

U napomeni tog izvješća dužnosnik je naznačio kako sukladno Smjernici i uputi Povjerenstva od 18. lipnja 2020., broj: 711-I-842-R-73/20-01-17, navodi sadržaj vlastovnice iz ZK uloška ranije prijavljene nekretnine kako slijedi:

- dvoetažni stan oznake SI koji se nalazi na podrumu i u prizemlju ukupne površine 149,80 m2, zajedno s pripadajućom terasom TI, parkirališnim mjestom u dvorištu oznake PM1, te s pripadajućim vrtovima VI, površine 71,40 m2, i V2, površine 21,91 m2, te skladišni prostor oznake SKL1, površine 2,38 m2, i skladišni prostor oznake SKL3, površine 7,20 m2, koji se nalaze u podrumu te je dužnosnik izvršio i korekciju procijenjene tržišne vrijednosti naznačenih nekretnina.

Povjerenstvo je neposrednim uvidom u Zajednički informacijski sustav zemljišnih knjiga i katastra zemljišne knjige utvrdilo kako je kod Općinskog suda u Zagrebu, Zemljišnoknjižnog odjela Zagreb, k.o. Centar, u zk. ul. ………. pod k.č.br. ………, upisana stambena zgrada br. 14, ružičnjak i dvorište, ukupne površine 643,00 m2, te su upisane, sa suvlasničkim dijelom, nekretnine za koje su kao vlasnici upisani dužnosnik Gordan Jandroković i bračni drug dužnosnika …………………, kako slijedi:

- 337/1000 ETAŽNO VLANIŠTVO (E-6), povezan, posebni dio nekretnine - dvoetažni stan oznake SI koji se nalazi na podrumu i u prizemlju ukupne površine 149,80 m2, zajedno s pripadajućom terasom TI, parkirališnim mjestom u dvorištu oznake PM1, te s pripadajućim vrtovima VI, površine 71,40 m2, i V2, površine 21,91 m2,

- 35/1000 ETAŽNO VLANIŠTVO (E-7), povezan, posebni dio nekretnine - garažno mjesto oznake GM1, površine 15,80 m2, koji se nalazi u podrumu,

- 6/1000 ETAŽNO VLANIŠTVO (E-8), povezan, posebni dio nekretnine - skladišni prostor oznake SKL1, površine 2,38 m2, koji se nalazi u podrumu,

- 16/1000 ETAŽNO VLANIŠTVO (E-9), povezan, posebni dio nekretnine - skladišni prostor oznake SKL3, površine 7,20 m2, koji se nalazi u podrumu.

Na istovjetan način bili su prethodno opisani i upisani posebni dijelovi iste nekretnine, ranije upisane kao k.č.br. ………… u z. k. ul. …….. k.o. Grad Zagreb, koji je utrnut 25. siječnja 2019., te je upis nekretnine prenesen u navedeni z. k. ul. ……… k.o. Centar.

Nadalje, uvidom u Informatički sustav Porezne uprave utvrđeno je kako su dužnosnik Gordan Jandroković i bračni drug dužnosnika …………….. 22. prosinca 2008. od trećih fizičkih osoba kupili nekretninu, u sustavu Porezne uprave označenu kao stari stambeni objekt, u naravi kuća, u Zagrebu, na adresi …………., ukupne površine 643,00 m2, koja je upisana u k. o. Grad Zagreb, k. č. br. ……, z. k. ul. ……., svaki u 1/6 dijela. Također, uvidom u Informatički sustav Porezne uprave utvrđeno je kako je 11. rujna 2009. na temelju ugovora o utvrđivanju suvlasničkih dijelova i o povezivanju istih s posebnim dijelovima nekretnine (uspostavljanje vlasništva posebnih dijelova nekretnine - etažnog vlasništva) od 11. rujna 2009., a vezano za ugovor o zajedničkoj gradnji od 30. siječnja 2009., sklopljen između ………………………………………. i Gordana Jandrokovića, izvršena podjela prava vlasništva nekretnine sagrađene na k. č. br. ……… - stambena zagrada i dvorište u ………………….., ukupne površine 643,00 m2, koja je upisana u k. o. Grad Zagreb, z. k. ul. ………..

Temeljem provedenog postupka redovite provjere, pod brojem 711-U-1758-P-116/21-01-3 dana 14. svibnja 2021. formiran je predmet P-116/21.

Člankom 8. stavkom 1. ZSSI/11-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Člankom 8. stavkom 5. ZSSI/11-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 6. istog članka propisano je da podaci o naslijeđenoj imovini obuhvaćaju podatke o vrsti i ukupnoj vrijednosti nasljedstva te podatke od koga je nasljedstvo naslijeđeno.

Stavkom 7. istog članka ZSSI/11-a propisano je da podatci o stečenoj imovini, uz ostalo, obuhvaćaju i podatke o nekretninama, bez obzira na način stjecanja.

Člankom 21. stavkom 1. ZSSI/11-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI/11-a propisano je da redovita provjera podataka predstavlja provjeru podataka iz članka 8. i 9. ZSSI/11-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI/11-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI/11-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI/11-a.

S obzirom da se navodi prijave odnose na mogući propust do kojeg je došlo u izvješću o imovinskom stanju iz 2016., uvidom u zaprimljena izvješća o imovinskom stanju koja je podnosio Povjerenstvu u razdoblju od 2016. pa nadalje, utvrđeno je da je dužnosnik Gordan Jandroković u izvješću od 8. veljače 2016. naveo da je zajedno sa suprugom suvlasnik stana u Zagrebu površine 149,80 m2, upisanog u zk.ul. ………, k.o. Grad Zagreb, te garaže površine 15,80 m2, upisane u isti zk.ul., kao i da je u napomeni istog izvješća naznačio kao pripatke stanu terasu i vrt površine oko 90 m2.

Nadalje, u izvješću o imovinskom stanju od 04. kolovoza 2020. dužnosnik je naveo suvlasništvo sa suprugom nad ove dvije zasebne nekretnine (stanom i garažom) upisanima u zk.ul.br. ……, k.o. Grad Zagreb, dok je u napomeni izvješća naveo i terasu, vrt površine 71,40 m2 i 21,91 m2, parkirališno mjesto u dvorištu, kao i dva skladišna prostora površine 2,38 m2 i 7,20 m2.

Predmetne nekretnine su temeljem dogovora suvlasnika prenesene u zk.ul. ……, k.o. Grad Zagreb, koja u naravi predstavlja stambenu zgradu površine 170 m2 i dvorište površine 473 m2, ukupno 643 m2.

Naime, premda podacima zemljišnih knjiga dužnosnik i njegova supruga upisani su kao suvlasnici s jednakim suvlasničkim omjerima u odnosu na dvoetažni stan u podrumu i prizemlju ukupne površine 149,80 m2, koja predstavlja zasebnu nekretninu, zajedno sa terasom te vrtovima, dok su još kao zasebne nekretnine upisani garažno mjesto površine 15,80 m2 u podrumu, te skladišni prostor površine 2,38 m2 u podrumu i skladišni prostor oznake površine 7,20 m2 u podrumu.

Dužnosnik nije trebao zasebno prikazivati vrt i terasu, jer oni nisu upisani kao samostalne nekretnine te se stječu zajedno sa stanom, stoga Povjerenstvo prihvaća njihovo navođenje u cijelom promatranom razdoblju u stvarnoj površini u napomeni izvješća, čime je dužnosnik prikazao istinito stanje u pogledu suvlasništva nad istom nekretninom.

Nadalje, dva skladišna prostora u podrumu površine 2,38 m2 i 7,20 m2, koje je dužnosnik naveo u napomeni izvješća od 04. kolovoza 2020., ukupnom površinom iznose manje od 10% površine prijavljenog stana i predstavljaju njegov pripadak.

S obzirom da je dužnosnik istinito i točno navodio posebne dijelove nekretnine (stan i garažu) te da je u napomenama izvješća navodio druge dijelove nekretnine koji nisu bili etažirani (terasa, garaža), među kojima i vrt površine 90 m2, kao i da su oba skladišna prostora u ukupnoj površini manji od 10% od površine prijavljenog stana te su njegov pripadak (iste je dužnosnik nakon Smjernice Povjerenstva od 18. lipnja 2020. naveo u napomeni izvješća o imovinskom stanju od 4. kolovoza 2020. prije otvaranja postupka redovite provjere), postupak protiv dužnosnika Gordana Jandrokovića, predsjednika Hrvatskog sabora, zbog moguće povrede odredbi članaka 8. i 9. ZSSI/11-a u svezi s odredbom članka 27. ZSSI/11-a neće se pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Gordan Jandroković, osobnom dostavom
2. Podnositelj prijave
3. Objava na internetskoj stranici Povjerenstva
4. Pismohrana